  Туспуктэм: Григорий Фомин Наталия Сильвестрова Россиын кун экзаменъёсты ортчытон амалъёсын воштонъёсты юнматӥзы. Воштӥськонъёс 2023-2024 дышетскон арысен катрадо луозы. Со сярысь Удмуртиысь дышетонъя но тодосъя министерстволэн пресс-службаез ивортӥз. 11-тӥ классэз йылпумъясьёс математикая экзамензылэсь быръем уровеньзэ воштыны быгатозы, нош кылем аръёсысь выпускникъёслэн ЕГЭ сётон сярысь куриськоназы пусъем предметъёсты воштыны яке ватсаны луонлыксы луоз. Озьы ик вуоно арысен соос экзаменъёслэн валтӥсь люкетсылэн резерв нуналъёсаз гинэ гожтыны быгатозы. Информатикаен ужъёсты эскерон дырез вакчиятӥзы, соосты экзамен сётэм бере ньыль нунал интые кык нунал куспын эскерозы. Призывъя яке контрактъя ожгар службаез нуисьёс, кин вылӥ ожгар дышетсконниосы пырыны малпа, ЕГЭ сётыны, дышетсконни интыяськем улосын сяна, служба нуон улосын но быгатозы. Йылпумъясь сочинениез (изложениез) куартолэзьлэн нырысетӥ ужан вирнуналаз интые оштолэзлэн кыкетӥ вурнуналаз ортчытозы. Озьы ик ужъёсты эскерон дыр но воштӥськиз. 9-тӥ классын дышетскисьёс йылпумъясь ӵош вераськонэз дистанционно быдэстыны быгатозы. Эскеронэз ортчон понна ватсам нунал воштӥськиз – сое куартолэзьлэн нырысетӥ ужан вордӥськоназ интые оштолэзьлэн куинетӥ вордӥськоназ радъялозы. Йылпумъясь ӵош вераськонэз ортчисьёслы сьӧразы фото, аудио но видео лэсьтон тӥрлыкъёсты, справочной материалъёсты, гожтэмъёсты но тодэтъёсты возён но келян мукет арбериосты кутыны уг яра. 9-тӥ классэз йылпумъясьёс, кин быръем предметъёсъя эскеронъёсты куарусёнэ ортчыны ӧз быгаты, со предметъёсты воштыны но соосъя экзаментъёсты вуоно арын сётыны быгатозы. Выпускникъёслэн ЕГЭ но ОГЭ гожтон сярысь куриськонъёсты дистанционно сётэмзы луоз. Воштӥськонъёсты экзаменъёс ӟечлыко но зэмлыко мед ортчозы шуыса кутӥзы. Тодэ вайытом, Удмуртиын огъя кун экзаменъёсты дырызлэсь вазь сётӥсьёс пӧлысь литератураен но химиен ужъёссы понна егитъёс 100 балл басьтӥзы. Ватсалом, огъя кун экзаменъёслэн валтӥсь люкетэз 26-тӥ куартолэзьысен 20-тӥ инвожоозь ортчоз. Тегъёс: экзамен Дышетон Россия  